**Broj: 711-I-1769-M-127/19-03-17**

Zagreb, 20. rujna 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Brune Hranića, općinskog načelnika Općine Vidovec, za davanjem mišljenja Povjerenstva,** na 63. sjednici, održanoj 20. rujna 2019.g., daje sljedeće

**MIŠLJENJE**

**I. Nije suprotno odredbama ZSSI-a da sin i kći dužnosnika Brune Hranića, općinskog načelnika Općine Vidovec, sudjeluju u postupku dodjele studentskih stipendija kojeg provodi Općina Vidovec te da pod jednakim i unaprijed propisanim uvjetima kao i svi drugi studenti dobiju stipendiju.**

**II. Upućuje se dužnosnik da u svrhu očuvanja vlastitog integriteta, vjerodostojnosti i nepristranosti te jačanja povjerenja građana u tijela javne vlasti, okolnost da su se njegova djeca prijavila na natječaj za dodjelu stipendija, deklarira na sjednici Općinskog vijeća Općine Vidovec te da se izuzme od donošenja odluke o dodjeli stipendija studentima kao i od potpisivanja ugovora o dodjeli stipendije i da za obavljanje navedenih radnji ovlastiti svog zamjenika.**

**III. U cilju izbjegavanja svake sumnje da je na dodjelu stipendije dužnosnikovu sinu ili kćeri utjecala okolnost da njihov otac obnaša dužnost u Općini Vidovec, u slučaju da drugi studenti u istim ili bitno istovjetnim elementima ispunjavaju uvjete stipendiranja, prednost bi trebalo dati drugim studentima koji nisu članovi obitelji dužnosnika.**

 Obrazloženje

Zahtjev za davanjem mišljenja Povjerenstva podnio je dužnosnik Bruno Hranić, općinski načelnik Općine Vidovec. U knjigama ulazne pošte zahtjev je zaprimljen pod poslovnim brojem: 711-U-3142-M-127/19-01-3 dana 16. rujna 2019.g., povodom kojeg se vodi predmet broj M-127/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Bruno Hranić povodom obnašanja dužnosti općinskog načelnika Općine Vidovec obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da obnaša dužnost općinskog načelnika Općine Vidovec te da ima sina i kćer koji studiraju. Dužnosnik traži mišljenje Povjerenstva mogu li se oni prijaviti na natječaj za dodjelu stipendija koji provodi Općina Vidovec te primiti istu stipendiju i napominje da će se izuzeti iz svih radnji u provedbi tog natječaja koje donosi sukladno odredbama zakona i podzakonskih akata. Navodi kako želi da njegova djeca imaju mogućnost stipendiranja pod jednakim uvjetima kao i sva druga djeca s područja Općine Vidovec, ukoliko ispunjavaju sve propisane uvjete natječaja za dodjelu stipendija.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a propisano je da dužnosnici ne mogu zlouporabiti posebna prava dužnosnika koja proizlaze ili su potrebna za obavljanje dužnosti.

U konkretnoj situaciji dužnosnikova djeca, kao članovi obitelji dužnosnika Brune Hranića i s njim interesno povezane osobe, namjeravaju podnijeti zahtjev za dodjelu stipendije koju dodjeljuje Općina Vidovec u kojoj dužnost općinskog načelnika obnaša navedeni dužnosnik.

U navedenoj situaciji ostvarivanje prava na primanje stipendije za dužnosnikovu djecu predstavlja njihovo privatno pravo koje mogu ostvarivati pod jednakim i unaprijed definiranim pretpostavkama kao i svi drugi studenti koji ispunjavaju uvjete za dodjelu stipendija na području navedene Općine. Od prava na primitak stipendije dužnosnikov sin ili kći ne smiju biti ograničeni ili isključeni povodom okolnosti da su djeca čelnika tijela javne vlasti koje dodjeljuje sredstva.

Međutim, ako bi drugi studenti pod istim ili bitno istim uvjetima natječaja također ispunjavali uvjete za dodjelu stipendije pod kojima bi pravo na stipendiranje ostvarili sin i/ili dužnosnikova kći, a pri čemu ukupna sredstva namijenjena stipendiranju nisu dostatna za dodjelu stipendija svim navedenim studentima, prednost bi trebalo dati drugim studentima koji nisu članovi obitelji dužnosnika. Naime, dužnosnici izabrani od građana pozvani su prvenstveno štititi javni interes i opravdati povjerenje građani koje su im izborom ukazali, a time se čuva javna percepcija da na odluku nije utjecala okolnost da dužnosnikova djeca sudjeluju u natječaju.

S druge strane, u opisanoj situaciji postoji i javni interes za zakonitom i transparentnom provedbom postupka u kojem će sredstva biti dodijeljena najboljim kandidatima, pri čemu sam postupak može biti javno percipiran kao situacija u kojoj bi moglo doći do povrede načela obnašanja javnih dužnosti ili zlouporabe posebnih prava dužnosnika, s obzirom na okolnost da je dužnosnik čelnik tijela javne vlasti koje dodjeljuje stipendije te u obnašanju iste dužnosti može poduzimati radnje u provedbi natječaja za njihovu dodjelu.

Stoga se dužnosnik upućuje da u svrhu očuvanja vlastitog integriteta i vjerodostojnosti te nepristranosti i jačanja povjerenja u tijela javne vlasti, deklarira navedenu okolnost na sjednici Općinskog vijeća Općine Vidovec te da se izuzme od poduzimanja bilo kojih radnji i donošenja odluke o dodjeli stipendija studentima koje je ovlašten donositi, kao i od potpisivanja ugovora o dodjeli stipendije, te da za poduzimanje navedenih radnji ovlasti svog zamjenika.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Bruno Hranić, elektronička dostava
2. Objava na internetskoj stranici Povjerenstva
3. Pismohrana